Samira Said. Samira Abdelrazak Bensaïd () – Samira Said () nomi bilan tanilgan professional arab qoʻshiqchisi. Misrda 40 yildan ortiq yashab, asosan misr-arab janrida ijod qilgan. Faoliyati. Samira Said 1958-yilda Marokashning Rabot shahrida tugʻilgan. Uning otasi Rabotlik, onasi esa Fos shahridan boʻlgan. U toʻqqiz yoshida qoʻshiq aytishni boshlagan va Marokash televideniyasida efirga uzatiladigan "Mawaheb" musiqiy dasturida chiqqan. Keyin u Misrga koʻchib oʻtgan va u yerda uning arab musiqiy dunyosidagi shon-shuhrati orta boshlagan. U Marokash va Misr davlatlarining fuqaroligiga ega. 1977-yilda u Qohiraga koʻchib oʻtgan. Uning asosiy albomlari Misr-arab janrida boʻlishiga qaramasdan, „Kifash Tlakina“ (oʻzbekcha: „Biz qanday uchrashdik“), „Fayetli sheftek shi marra“ (oʻzbekcha: „Men seni bir marta koʻrganman“), „Sarkouh“ (oʻzbekcha: „Uni oʻgʻirlashdilar“) va „Al Behhara“ (oʻzbekcha: „Dengizchilar“) kabi Marokash-arab janridagilari ham bor edi. Uning singllari orasida „Maghlouba“ (oʻzbekcha: „Kaltaklangan“) va „Waʼady“ (oʻzbekcha: „Mening sevgim“) kabilari ham bor edi. 1980-yilda u Eurovision qoʻshiq tanlovida oʻzi tugʻilgan Marokash davlatidan vakil sifatida ishtirok etgan va „Bitaqat Hub“ deb nomlangan xit qoʻshigʻini kuylab, 19 ta ishtirokchi orasida 18-oʻrinni egallagan. Said „Ben Lef“ (oʻzbekcha: „Hayot doirasi“), „Sayidati Sadati“ (oʻzbekcha: „Xonimlar va janoblar“), „Malich 3inwan“ (oʻzbekcha: „Siz boʻlganingizda“) va „Akher Hawa“ (oʻzbekcha: „Soʻnggi sevgi“) kabi Misrda yuqori reytingga ega boʻlgan koʻplab arab xitlarini kuylagan. Misrlik bastakor Muhammad El Mougi bilan birga ishlab, „Saaktob Ismak Ala Arrimal“ (oʻzbekcha: „Ismingni qumga yozaman“) filmida rol ijro etgan hamda film uchun „Yadamiiti Haddi“ (oʻzbekcha: „Koʻzimdan toʻkilgan koʻz yoshlar“) saundtrekini kuylagan. Shuningdek, uning „Lilet El Ouns“ (oʻzbekcha: „Ajoyib yigʻilish“), „Ech Gab Li Gab“ (oʻzbekcha: „Qolganlar haqida“), „Amrak Aagib“ (oʻzbekcha: „Men seni tushunmayman“) va „Menghir Sabab“ (oʻzbekcha: „Hech qanday sababsiz“) kabi taronalari ham mavjud. 2000-yilda u „Lilah Habeebee“ (oʻzbekcha: „Bir kecha, mening sevgim“) qoʻshigʻini chiqardi va bu taronasi bilan 2001-yilda Qohirada boʻlib oʻtgan "Cairo Arabic Music" festivalida „Arab musiqiy dunyosidagi eng yaxshi videoklip“ nominatsiyasida gʻolib boʻldi. 2003-yil u "World Music Awards" marosimida jahon miqyosidagi yuqori savdo koʻrsatkichlari uchun "World Music Award" mukofotini qoʻlga kiritdi. U „Youm Wara Youm“ albomi bilan Yaqin Sharqdagi eng yaxshi qoʻshiqchi uchun beriladigan "BBC" mukofotini qoʻlga kiritdi. Samira Said 40 dan ortiq mukofotlarga sazovor boʻlgan. Qabul qilinishi. Halina Hopkis Saidni „Marokash va Misr davlatlari, shuningdek, arab musiqa jamoatchiligi vakili sifatida turli mukofotlar va shoularda qatnashgan arab musiqasi timsoli“ deb atagan. 2003-yilda Said "BBC Radio 3 World Music Awards" tomonidan Yaqin Sharqdagi eng yaxshi qoʻshiqchi sifatida eʼtirof etildi. U 2008-yilda "Tetouanʼs Voix des Femmes" festivalida "Rabab D’or" mukofotini qoʻlga kiritdi. 2009-yilda esa "Murex d’Or" mukofoti gʻolibi boʻldi. 2009-yilda Agadirda boʻlib oʻtgan "Timitar" festivalida Said 100 000 kishilik olomon oldida chiqish qildi. 2011-yilda "Beirut International Award Festival" (BIAF) marosimida qator arab va xalqaro qoʻshiqchilar qatorida Said ham maxsus mukofot bilan taqdirlandi. U arab musiqasini XXI asrning tijoriy yoʻnalishiga olib kelgani uchun hurmatga sazovor boʻldi. Misrning "Al Ahram" gazetasi bergan maʼlumotlarga koʻra Samira Saidning albomlari 60 milliondan ortiq nusxada sotilgan. 2004-yilda chiqarilgan „"Aweeny Beek"“ nomli albomi 10 milliondan ortiq nusxa bilan Yaqin Sharq va butun dunyoda eng koʻp sotilgan arab albomlaridan biri hisoblanadi. Musiqiy uslubi. Halina Hopkins Samira Saidning musiqiy uslubi haqida quyidagicha fikr bildirib oʻtgan: „Saidni musiqalarining mashhur boʻlishining eng asosiy sabablaridan biri bu uning ovozi fon asbob-uskunalari bilan ohangli goʻzallik hosil qila olishidadir. Uning ovozi ijodidagi shaxsiy taʼsirini ifodalaydi“. Shaxsiy hayoti. Samira Said 1988-yildan 1994-yilgacha misrlik musiqachi Hany Mehanna bilan turmush qurib, birga yashab kelgan. Keyin esa tadbirkor Mustafa Naboulsy bilan turmush qurgan hamda undan Shady ismli yagona oʻgʻil farzandini dunyoga keltirgan. Bir necha intervyularida Said oʻzi tugʻilib oʻsgan Marokashga qaytib, oilasi va yaqinlari yonida yashash istagi borligini bildirib oʻtgan. Xayriya va insonparvarlik ishlari. Samira Said 2006-yilda butun Fransiya davlati boʻylab sodir boʻlgan muhojirlar oʻrtasidagi tartibsizliklardan soʻng odamlarni birlashtirish va barcha dinlar oʻrtasida birdamlikni taʼminlash maqsadida bir nechta kontsertlar oʻtkazdi.